En mand er faldet over bord fra et tankskib 30 kilometer nordøst for Skagen. Han kan højest klare en time i vandet, vurderer SOK overfor tv2nord.dk.

Fredag formiddag fik Søværnets Operative Komando en melding om en mand over bord fra tankskibet "Malbec" fra Marshall-øerne. Manden havde ingen redningsvest på. To redningsbåde fra Skagen og en fra Læsø søger lige nu sammen med SOK's egen redningshelikopter og en svensk redningshelikopter efter manden, oplyser Hans Christian Iversen, vagthavende ved SOK til tv2nord.dk. Tankskibet satte sin egen redningesbåd i vandet med tre mand men på grund af meterhøje bølger måtte en redninghelikopter redde de tre mænd. Der meldes om tre-fire meter høje bølger og vandet er 2-3 grader varmt. SOK vurderer, at manden højst kan overleve i det kolde vand i en times tid.